**Dioptrie**

*Ion Barbu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înalt în orga prismei cântăresc

Un saturat de semn, poros infoliu.

Ca fruntea vinului cotoarele roșesc,

Dar soarele pe muchii curs - de doliu.

Aproape. Ochii împietresc cruciș

Din fila vibrătoare ca o tobă,

Coroana literei, mărăciniș,

Jos în lumină tunsă, grea, de sobă.

Odaie, îndoire-n slabul vis!

- Deretecată trece, de-o mătușe -

Gunoiul tras în conuri, lagăr scris,

Adeverire zilei - prin cenușe.